Nr. 36233 din 22.08.2025

**REFERAT DE APROBARE**

**la Proiectul de hotărâre privind aprobarea acordului de parteneriat pentru asocierea Agenției de Dezvoltare Regională Nord-Vest și Județului Cluj în domeniul amenajării teritoriului și urbanismului**

|  |
| --- |
| **Secțiunea 1** - **Motivul adoptării actului administrativ:**  |
| 1. **Descrierea situației actuale:**
 |
| * 1. **Cerinţe care reclamă necesitatea actului administrativ:**
 |
| Agenda Teritorială a Uniunii Europene este documentul care a contribuit la orientarea procesului de dezvoltare teritorială, în acord cu principiul coeziunii teritoriale, cea de-a treia dimensiune a construcției Uniunii Europene, alături de coeziune socială și economică, inclusă în Politica de Coeziune odată cu adoptarea Tratatului de la Lisabona din 2007. Agenda Teritorială 2030 este un document politic, strategic la nivel european, care va orienta politicile naționale din domeniul dezvoltării teritoriale, pentru dezvoltarea integrată, rezilientă și sustenabilă a orașelor și regiunilor europene.Agenda teritorială 2030 prezintă **două obiective majore**: O Europă Justă (echitabilă) și O Europă Verde, precum și **șase priorități** (Europă echilibrată, Regiuni funcționale, Integrare și dincolo de frontiere, Mediu sănătos, Economie circulară, Conexiuni durabile) **pentru dezvoltarea și amenajarea teritoriului** europeanîn ansamblul său și a tuturor teritoriilor sale. Prin aceasta, se oferă orientare pentru planificarea strategică a teritoriului, care să contribuie la atingerea Obiectivelor de Dezvoltare Durabilă în Europa,la toate nivelurile de guvernanță (european, național, local). Obiectivul de referință în ceea ce privește dezvoltarea teritorială la nivel european este acela de a crea bazele unei dezvoltări susținute, prin intermediul căreia comunitățile să fie capabile de a utiliza resursele de care dispun la nivel local într-un mod susținut și integrat „Agenda teritorială furnizează un cadru orientat către măsuri menite să promoveze coeziunea teritorială în Europa. Coeziunea teritorială reprezintă un obiectiv al Uniunii Europene instituit prin Tratatul privind Uniunea Europeană (articolul3 din TUE). Acest obiectiv se referă la promovarea unei dezvoltări teritoriale echilibrate și armonioase între țări, regiuni, orașe și localități și în interiorul acestora, precum și la asigurarea unui viitor pentru toate teritoriile și toți oamenii din Europa, prin valorificarea caracterului divers al teritoriilor și prin aplicarea principiului subsidiarității...” (alin.6, teza întâi din Agendă). Agenda teritorială subliniază importanța amenajării strategice a teritoriului și furnizează orientări în acest sens, solicitând consolidarea dimensiunii teritoriale a politicilor sectoriale la toate nivelurile de guvernanță. Agenda urmărește să promoveze un viitor durabil și favorabil incluziunii pentru toate teritoriile și să contribuie la îndeplinirea obiectivelor de dezvoltare durabilă în Europa (alin.7).Potrivit alin. (3), este încurajată punerea în aplicare a Agendei teritoriale de către toți cei implicați în elaborarea de politici de amenajare a teritoriului și de dezvoltare teritorială la toate nivelurile administrative și de guvernanță din UE și din țările învecinate. Fiind axată pe relații reciproce și pe bunăstarea oamenilor, Agenda teritorială se aplică peste tot.De asemenea, Politica de Coeziune UE 2021-2027 are în vedere două aspecte orizontale, respectiv: Consolidarea capacității administrative și Cooperarea în afara zonei de program, ținând cont de cinci obiective:* O Europă mai inteligentă – o transformare economică inovatoare și inteligentă;
* O Europă mai ecologică – cu emisii scăzute de carbon;
* O Europă mai conectată – mobilitate și conectivitate TIC regională;
* O Europă mai socială – implementarea Pilonului european al drepturilor sociale;
* O Europă mai aproape de cetățeni – dezvoltarea sustenabilă și integrată a zonelor urbane, rurale și de coastă prin inițiative locale.

Planul de Amenajare a Teritoriului Național, care, potrivit Legii, este compus din secţiuni specializate aprobate prin lege și este valabil până în momentul modificării acestora prin alte acte normative, reprezintă o bază pentru programele sectoriale strategice, determinând scopul și prioritățile pentru dezvoltarea teritorială a țării în relație cu politicile Uniunii Europene.În acest context, planificarea proceselor de dezvoltare a teritoriului (sau de amenajare a teritoriului) constituie o activitate responsabilă și obligatorie, continuă şi de perspectivă, desfăşurată în interesul colectivităţilor care îl folosesc și contribuie la dezvoltarea spațială echilibrată, la protecţia patrimoniului natural şi construit, precum şi la îmbunătăţirea condiţiilor de viaţa în localităţile urbane şi rurale. În profil teritorial, strategiile, politicile şi programele de dezvoltare durabilă se subscriu politicii naţionale în materie de amenajare a teritoriului şi de urbanism, care la rândul ei, se subscrie politicii europene.La nivel județean, în conformitate cu prevederile art. 22 din Legea nr. 350/2001, privind amenajarea teritoriului şi urbanismul, cu modificările și completările ulterioare, Consiliul Județean Cluj stabilește orientările privind amenajarea, organizarea şi dezvoltarea teritorială, prin elaborarea și aprobarea planului de amenajare a teritoriului județean (P.A.T.J.). **Planul de Amenajare a Teritoriului Județean – Județul Cluj a fost aprobat prin Hotărârea Consiliului Județean Cluj nr. 11/29.01.2025.** Conform prevederilor din articolul 5, alineatele (1) și (2) din Legea nr. 350/2001, „*Activitatea de amenajare a teritoriului și de urbanism trebuie să se desfășoare cu respectarea autonomiei locale, pe baza principiului parteneriatului, transparenței, descentralizării serviciilor publice, participării populației în procesul de luare a deciziilor, precum și al dezvoltării durabile, conform cărora deciziile generației prezente trebuie să asigure dezvoltarea, fără a compromite dreptul generațiilor viitoare la existență și dezvoltare proprie.”* respectiv „*Autoritatea publică are responsabilitatea dezvoltării armonioase a teritoriului/teritoriilor aflat/aflate în raza sa de competență”* iar conform dispozițiilor articolului 21 din aceeași lege, *„Consiliul judeţean coordonează activitatea de amenajare a teritoriului şi de urbanism la nivel judeţean, conform legii.”***Prin P.A.T.J. Cluj au fost definite o serie de obiective strategice** **până în anul 2030,** care să conducă la atingerea viziunii, în corelare cu obiectivele de politică ale U.E., respectiv cu obiectivele de dezvoltare sustenabilă (SDG) ale Națiunilor Unite, intre care găsim și după cum urmează:* **Obiectivul strategic nr. 5.** Susținerea consolidării rolului de oraș-magnet, al municipiului Cluj-Napoca și a zonei sale metropolitane, respectiv a rolului de conurbații cu rol de echilibru teritorial și de deservire microregională a celorlalte municipii și orașe din județ (inclusiv zonelor urbane funcționale ale acestora)municipiilor Dej-Gherla și Turda-Câmpia Turzii (inclusiv a zonelor urbane funcționale ale acestora), în vederea atingerii unui grad urbanizare de 80% în anul 2030;
* **Obiectivul strategic nr. 6.** Creșterea capacității administrației publice locale de a furniza servicii publice ușor accesibile, eficiente și de încredere, de a planifica și gestiona în mod participativ și transparent dezvoltarea comunităților locale, astfel încât aceasta să atragă finanțări europene de minim 3 miliarde de Euro în perioada 2021-2030.

Pentru atingerea acestor obiective este esențial să se realizeze un parteneriat între Agenția de Dezvoltare Regională Nord-Vest și UAT Județul Cluj. Acest acord vizează colaborarea partenerilor pentru a desfășura activități specifice gestionării spațiale a teritoriului, ce țin de elaborarea sau actualizarea documentațiilor de amenajarea teritoriului și urbanism. Aceasta va include studii fundamentare, strategii, politici și programe menite să sprijine dezvoltarea teritoriala a județului Cluj, având prioritate unitățile administrativ-teritoriale din coroana 1 (conform Anexa nr. 1 - Legea nr. 246/2022 privind zonele metropolitane), cuprinse în teritoriul metropolitan al municipiilor din județ și nu numai. Scopul acestui parteneriat este crearea unui cadru de colaborare între instituții, destinat să asigure o manieră integrată de abordare în procesul de planificare urbană și teritorială în cadrul unităților administrativ-teritoriale din Regiunea de Dezvoltare Nord-Vest.În baza prevederilor art. 173, alin. (1), lit. e) și alin. (7) lit. a) din Ordonanța de Urgență a Guvernului nr. 57/2019 privind Codul administrativ, s-a elaborat Acordului de parteneriat care se va încheia între Agenția de Dezvoltare Regională Nord-Vest și UAT Județul Cluj (respectiv celelalte județe din regiunea Nord-Vest), anexat prezentului referat. Conform prevederilor art. 173 alin. (1) lit. b), e) din Ordonanța de urgență a Guvernului nr. 57/2019 privind Codul administrativ cu modificările și completările ulterioare, consiliul județean îndeplinește atribuții privind dezvoltarea economico-socială a județului și cooperarea interinstituțională pe plan intern și extern, iar, în exercitarea acestora, are competența de a hotărî, în condiţiile legii, cooperarea sau asocierea cu alte unităţi administrativ-teritoriale din ţară ori din străinătate, în vederea promovării unor interese comune. |
| * 1. **Cerinţe care reclamă oportunitatea actului administrativ:**
 |
| Aprobarea PATJ – Județul Cluj, asigură realizarea de către Consiliul Județean Cluj și unitățile administrativ-teritorial din componența județului, a unor obiective de investiții publice necesare pentru dezvoltarea sustenabilă și competitivă a teritoriului județului. Stabilirea direcțiilor și priorităților de investiții în domeniul dezvoltării teritoriului constituie astfel o măsură responsabilă și obligatorie pentru amenajarea spațială echilibrată la nivelul județului Cluj, care să conducă la protecţia patrimoniului natural şi construit, precum şi la îmbunătăţirea condiţiilor de viaţa în localităţile urbane şi rurale.  |
| 1. **Schimbări preconizate:**
 |
| Scopul prezentului proiect de hotărâre este crearea cadrului legal la nivel județean pentru asigurarea îndeplinirii obiectivelor și țintelor de dezvoltare teritorială asumate atât la nivel european, național, cât și local. Prin aprobarea prezentului acord de parteneriat se asigură cadrul necesar pentru elaborarea studiilor de fundamantare ale documentațiilor de amenajare a teritoriului și urbanism pentru zonele metropolitane ale județului Cluj și nu numai, conducând la indeplinirea prevederilor legale de coordonare a activității în domeniul amenajării teritoriului și urbanismului. De asemenea se asigură o economie la nivelul bugetului Județului Cluj prin suportarea cheltuielilor de elaborare a studiilor și planurilor de către ADR Nord-Vest. |
| **Secțiunea a 2-a - Impactul socio-economic:** |
| Adoptarea acordului de parteneriat va conduce la asigurarea cadrului legal la nivelul județului Cluj pentru elaborarea, prin ADR Nord-Vest a unor studii de fundamantare și planuri de amanejare a teritoriului și urbansim pentru Județul Cluj, cu suportarea cheltuielilor de elaborare de către ADR Nord-Vest, acestea urmănd să contribuie la dezvoltarea socio - economică a județului. Experiența internațională a ‎dovedit că astfel de documente de planificare strategică pot revitaliza regiuni întregi sau pot contribui semnificativ la ‎dezvoltarea unor zone fară potențial economic, atât în mod direct, prin câștigurile încasate, cât și ‎indirect, prin infrastructura edilitară și de circulație care va deservi și populatia din zonă.‎ În ceea ce privește perspectiva de dezvoltare durabilă, ‎trebuie menționat că în elaborarea documentației s-au avut în vedere dezideratele durabilității și ‎anume: utilizarea optimă a resurselor (inclusiv a diversității biologice), minimizarea impacturilor ‎negative (economice, socio-culturale și ecologice), maximizarea beneficiilor asupra comunităților ‎locale (creșterea nivelului de trai prin crearea de locuri de muncă, facilitarea accesului la servicii ‎edilitare de calitate etc.).**Impactul social** privește grupuri-ţintă sociale afectate și îmbunătăţiri, dezvoltare, eficienţă şi calitate a reţelei de servicii. Conform viziunii prezentate în P.A.T.J județul Cluj: ,,*Județul Cluj va fi în anul 2050 regiunea din România cu cel mai ridicat nivel al calității vieții, precum și cea mai atractivă destinație pentru talente, antreprenori și investitori din teritoriul delimitat de principalele capitale central și sud-est-europene: Budapesta, Belgrad, Sofia, București și Kiev. Cu o economie inteligentă, bazată pe un ecosistem care excelează prin învățare, colaborare și deschidere, spiritul său cosmopolit și grija pentru bunăstarea fiecărui clujean, județul va crește în armonie cu mediul înconjurător și încurajând spiritul civic.”*  Iar detalierea viziunii PATJ se face prin planurile de urbanism și acordul cu ADR Nord-Vest asigura cadrul de elaborare a acestora.  |
| **Secțiunea a 3-a - Impactul financiar asupra bugetului judeţului pe termen scurt (an curent)/lung:**  |
| Acordul de parteneriat are doar un impact pozitiv asupra bugetelor viitoare ale Consiliului Județean Cluj deoarece studiile și planuri propuse a se elabora prin intermediul acordului de parteneriat nu vor necesita nicio alocare de la bugetul județean, ci vor fi suportate integral din bugetul ADR Nord-Vest. |
| **Secțiunea a 4-a - Activități de informare publică și consultare privind elaborarea și implementarea actului administrativ:** |
| Nu e cazul |
| **Secțiunea a 5-a - Efectele actului administrativ asupra actelor administrative în vigoare și măsuri de implementare:** |
| Actul administrativ propus spre aprobare, nu produce efecte asupra altor acte administrative și nu este necesară adoptarea/emiterea altora. |
| **Secțiunea a 6-a - Anexe la referatul de aprobare:** |
| Nu este cazul. |

**INIȚIATOR,**

**PREȘEDINTE**

Alin TIȘE

**P R O I E C T DE H O T Ă R Â R E**

**privind aprobarea acordului de parteneriat**

**pentru asocierea Agenției de Dezvoltare Regională Nord-Vest și Județului Cluj**

**în domeniul amenajării teritoriului și urbanismului**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. ................ din ............... privind aprobarea acordului de parteneriat pentru asocierea Agenției de Dezvoltare Regională Nord-Vest și Județului Cluj în domeniul amenajării teritoriului și urbanismului. propus de președintele Consiliului Județean Cluj, domnul Alin Tișe, care este însoţit de Referatul de aprobare cu nr. 36233/22.08.2025; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 36234/22.08.2025 şi Avizul cu nr...... din ..... adoptat de Comisia de specialitate nr. ……, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare:

* art. 2-3, art. 80-84 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 141, și ale art. 142 -153 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată 2;

În conformitate cu prevederile:

* art. 173 alin. (1), lit. b), alin. (3), lit. d) și e), ale art. 182 alin. (2) și alin. 3) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 14, alin. (1), (2), (4) și (5) ale art. 14^1, ale art. 15, alin (5), ale art. 22 alin. (1), ale art. 56 alin. (1), coroborat cu ale punctului 3 al anexei nr. 1 din Legea nr. 350/2001 privind amenajarea teritoriului şi urbanismul, cu modificările și completările ulterioare;
* Legii nr. 246/2022 privind zonele metropolitane, precum şi pentru modificarea şi completarea unor acte normative;
* Hotărârea Consiliului pentru Dezvoltare Regională Nord-Vest nr. 542/17.02.2021 privind aprobarea Planul de Dezvoltare Regională Nord-Vest 2021-2027;
* Programul Regional Nord-Vest 2021-2027 aprobat prin Decizia de punere în aplicare a Comisiei C(2025) 5456;
* Hotărârea Consiliului Județean Cluj nr. 11/2025 privind aprobarea Planului de amenajare a teritoriului județean – Județul Cluj;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă acordul de parteneriat pentru asocierea Agenției de Dezvoltare Regională Nord-Vest și UAT Județul Cluj în vederea implementării activităților specifice gestionării spațiale a teritoriului aferente procesului de elaborare/actualizare a documentațiilor de amenajare a teritoriului și urbanism, a județului Cluj și asigurarea unei abordări integrate în planificarea urbană și teritorială la nivelul unităților administrativ-teritoriale din Regiunea de Dezvoltare Nord-Vest, cuprins în **Anexa** care face parte integrantă din hotărâre.

**Art.2.** Se împuternicește președintele Consiliului Județean Cluj – domnul Alin Tișe, sau, în lipsa acestuia, vicepreședintele Consiliului Județean Cluj – domnul Radu-Florin Rațiu, să semneze acordul de parteneriat încheiat între Agenția de Dezvoltare Regională Nord-Vest și UAT Județul Cluj.

**Art. 3. C**u punerea în aplicare a prevederilor prezentei hotărâri se încredinţează Preşedintele Consiliului Judeţean Cluj prin Arhitectul-șef al Județului Cluj.

**Art. 4.** Prezenta hotărâre se comunică, Arhitectului-șef al Județului Cluj, Direcţiei Urbanism şi Amenajarea Teritoriului, Agenției de Dezvoltare Regională Nord-Vest, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi postare pe pagina de internet ”[www.cjcluj.ro](http://www.cjcluj.ro)”.

**Contrasemnează:**

 **PREŞEDINTE SECRETAR GENERAL AL JUDEŢULUI,**

Alin TIŞE Simona GACI

**Nr……... din …… 2025**

Prezenta hotărâre a fost adoptată cu … voturi “pentru” … voturi “împotrivă”, …. ”abţineri” şi …. membri ai Consiliului Județean nu au votat, fiind astfel respectate prevederile legale privind majoritatea de voturi necesară.

**INIȚIATOR,**

**PREȘEDINTE**

Alin TIȘE

 **Anexa la**

 **Hotărârea nr. ..../2025**

# **Acord de parteneriat**

**nr. \_\_\_\_\_ / \_\_\_\_\_\_\_\_\_\_\_\_\_\_**

# **Preambul:**

# Ținând cont de atribuțiile alocate Consiliilor Județene prin Legea 350 din 6 iunie 2001 privind amenajarea teritoriului şi urbanismul, cu modificările și completările ulterioare, Ordonanța de urgență nr. 57 din 3 iulie 2019 privind Codul administrativ, cu modificările și completările ulterioare, dar și prevederile Legii nr. 315 din 28 iunie 2004 privind dezvoltarea regionala în România, cu modificările și completările ulterioare, luând în considerare impactul direct al amenajării teritoriului și planificării urbanistice la nivel local asupra politicii de dezvoltare la nivel județean și regional;

# Ținând cont de prevederile art. 5 alin. (1) și (2) din Legea nr. 350/2001, conform cărora „Activitatea de amenajare a teritoriului și de urbanism trebuie să se desfășoare cu respectarea autonomiei locale, pe baza principiului parteneriatului, transparenței, descentralizării serviciilor publice, participării populației în procesul de luare a deciziilor, precum și al dezvoltării durabile, conform cărora deciziile generației prezente trebuie să asigure dezvoltarea, fără a compromite dreptul generațiilor viitoare la existență și dezvoltare proprie.” respectiv „Autoritatea publică are responsabilitatea dezvoltării armonioase a teritoriului/teritoriilor aflat/aflate în raza sa de competență. ” și de prevederile de la art. 21 din aceeași lege, conform cărora „Consiliul judeţean coordonează activitatea de amenajare a teritoriului şi de urbanism la nivel judeţean, conform legii.”

# Având în vedere necesitatea asigurării unui cadru integrat de amenajare a teritoriului și planificare urbanistică la nivelul unităților administrativ-teritoriale din Regiunea de Dezvoltare Nord-Vest, prin asigurarea unei gestionări spațiale a teritoriului care să urmărească să asigure indivizilor şi colectivităților dreptul de folosire echitabilă şi responsabilitatea pentru o utilizare eficientă a teritoriului, condiţii de locuire adecvate, calitatea arhitecturii, protejarea identității arhitecturale, urbanistice şi culturale a localităţilor urbane şi rurale, condiţii de muncă, de servicii şi de transport ce răspund diversității nevoilor şi resurselor populaţiei, reducerea consumurilor de energie, asigurarea protecției peisajelor naturale şi construite, conservarea biodiversității şi crearea de continuități ecologice, securitatea şi salubritatea publică, raționalizarea cererii de deplasări și care să fie bazată pe principiului ierarhizării, coeziunii economice, sociale şi teritoriale şi integrării spațiale, la nivel naţional, regional şi judeţean, având ca obiective principale:

# dezvoltarea economică şi socială echilibrată a regiunilor şi zonelor, cu respectarea specificului acestora;

# îmbunătățirea calităţii vieții oamenilor şi colectivităților umane;

# gestionarea în spiritul dezvoltării durabile a peisajului;

# utilizarea rațională a teritoriului;

# conservarea şi dezvoltarea diversității culturale.

# Luând în considerare imperativul de a crea o abordare teritorială explicită și integrată, care să adreseze nevoile, provocările și oportunitățile de dezvoltare la nivelul principalelor aglomerări urbane din regiune;

# Având în vedere faptul că activităţile de amenajare a teritoriului şi de urbanism au ca obiect, conform prevederilor Legii nr. 350/2001, art. 21 și următoarele:

# cercetarea în domeniul amenajării teritoriului şi al urbanismului şi elaborarea studiilor de fundamentare a strategiilor, politicilor şi documentaţiilor de amenajare a teritoriului şi de urbanism;

# constituirea, întreținerea, extinderea şi dezvoltarea bazei de date urbane şi teritoriale standardizate şi compatibile;

# elaborarea strategiilor, politicilor şi programelor de dezvoltare urbană şi teritorială, documentaţiilor de amenajare a teritoriului, documentaţiilor de urbanism și altora asemenea;

# **Art. 1. Părțile:**

1. **Agenția de Dezvoltare Regională Nord-Vest**, organism neguvernamental, non profit și de utilitate publică, care se organizează și funcționează în condițiile Legii nr. 315/2004 privind dezvoltarea regională în România, cu modificările și completările ulterioare, cu sediul în Comuna Baciu, sat Rădaia nr. 50, jud. Cluj, Sediu secundar/ Adresă de corespondență: Mun. Cluj-Napoca, str. Donath nr.53 A, codul fiscal 11463302, telefon: 0264 431 550, e-mail: secretariat@nord-vest.ro, reprezentată prin domnul Marcel Ioan Boloș, Director General, având calitatea de **Partener 1**, astfel:
2. **Unitatea Administrativ Teritorială Județul Cluj**, cu sediul în Cluj Napoca, Calea Dorobanților nr.106, Județul Cluj, cod poștal 400609; telefon: +40 0372-64-0030, email: infopublic@cjcluj.ro, codul fiscal 4288110, având calitatea de **Partener 2** reprezentată prin **Alin Tișe**, în calitate de Președinte CJ, astfel:

au convenit următoarele:

# **Art. 2. Obiectul**

1. Obiectul prezentului Acord de Parteneriat îl reprezintă asocierea partenerilor în vederea implementării activităților specifice gestionării spațiale a teritoriului aferente procesului de elaborare / actualizare a documentațiilor de amenajare a teritoriului și urbanism, incluzând studii de fundamentare, strategii, politici și programe destinate dezvoltării teritoriale a județului Cluj, cu prioritate la nivelul unităților administrativ-teritoriale din **coroana 1** (conform Anexa nr. 1 - Legea nr. 246/2022 privind zonele metropolitane), cuprinse în **teritoriul metropolitan** al municipiilor din județ .
2. Scopul parteneriatului este de a stabili un cadru interinstituțional de colaborare între parteneri, pentru a asigura o abordare integrată în planificarea urbană și teritorială la nivelul unităților administrativ-teritoriale din Regiunea de Dezvoltare Nord-Vest.

# **Art. 3. Roluri și responsabilități în implementarea parteneriatului:**

1. Principalele roluri și responsabilități sunt descrise în tabelul de mai jos și corespund nevoilor din cadrul teritoriului:

|  |  |
| --- | --- |
| Organizația | Roluri și responsabilități |
| **Agenția de Dezvoltare Regională Nord-Vest** **(Partener 1)** | Principalele activități și responsabilități pe care partenerul trebuie să le implementeze sunt:* **Asigură asistența tehnică necesară** pentru elaborarea/ actualizareadocumentațiilor de amenajare a teritoriului și urbanism, studii de fundamentare, strategii, politici și programe destinate dezvoltării teritoriale a județului, baze de date urbane, GIS, în baza solicitărilor transmise de UAT Județul Cluj, conform nevoilor identificate cu prioritate la nivelul UAT-urilor din coroana 1, cuprinse în teritoriul metropolitan al municipiilor din județ.
* Oferă sprijin metodologic și tehnic prin asigurarea personalului de specialitate suport pentru Consiliul Județean și prin intermediul acestuia autorităților administrației publice locale interesate, în cadrul procesului de elaborare / actualizare a documentațiilor de amenajare a teritoriului și urbanism, incluzând studii de fundamentare, strategii, politici și programe destinate dezvoltării teritoriale, cu prioritate la nivelul UAT-urilor din coroana 1, cuprinse în teritoriul metropolitan al municipiilor din județ.
* Colaborează cu Consiliul Județean Cluj în procesul de elaborare/ actualizare a documentațiilor de amenajare a teritoriului și urbanism, incluzând studii de fundamentare, strategii, politici și programe destinate dezvoltării teritoriale, cu prioritate la nivelul UAT-urilor din coroana 1, cuprinse în teritoriul metropolitan al municipiilor din județ, în scopul asigurării suportului în coordonarea activităților de amenajare a teritoriului și urbanism la nivelul regiunii și județului.
* Convoacă, ori de câte ori este nevoie, ședințe în vederea monitorizării procesului de realizare a activităților prevăzute în prezentul acord.
* Asigură monitorizarea îndeplinirii atribuțiilor aferente personalului de specialitate implicat în elaborarea/ actualizareadocumentațiilor mai sus menționate.

**NOTĂ: Activitățile și responsabilitățile de mai sus nu au un caracter exhaustiv, putând fi completate cu altele care corespund scopului acordului de parteneriat.** |
| **UAT Județul Cluj (Partener 2)** | Principalele activități și responsabilități pe care partenerul trebuie să le implementeze sunt:* Asigură cadrul interinstituțional de colaborare cu Agenția de Dezvoltare Regională Nord-Vest (Partener 1) și autoritățile administrației publice locale din județul Cluj în vederea implementării procesului de elaborare/actualizare a documentațiilor de amenajare a teritoriului și urbanism, incluzând studii de fundamentare, strategii, politici și programe destinate dezvoltării teritoriale a județului, baze de date urbane, GIS, cu prioritate la nivelul UAT-urilor din coroana 1, cuprinse în teritoriul metropolitan al municipiilor din județ.
* **Elaborarea unui inventar al nevoilor de asistență tehnică identificate la nivelul județului Cluj,** necesare pentru desfășurarea activităților de amenajare a teritoriului și urbanism, incluzând studii de fundamentare, strategii, politici și programe destinate dezvoltării teritoriale, cu prioritate la nivelul UAT-urilor din coroana 1, cuprinse în teritoriul metropolitan al municipiilor din județ, cu indicarea necesităților privind specialiştii necesar a fi implicați, specializările acestora, și/sau a tipurilor de servicii necesare, precum și transmiterea acestor informații către Partenerul 1 (Agenția de Dezvoltare Regională Nord-Vest).
* Colaborează cu Agenția de Dezvoltare Regională Nord-Vest și diferitele Unități Administrativ-Teritoriale, și coordonează prin Arhitectul șef al județului, serviciile respectiv specialiștii, puși la dispoziție de Agenția de Dezvoltare Regională Nord-Vest, în procesul de elaborare/actualizare a documentațiilor de amenajare a teritoriului și urbanism, incluzând studii de fundamentare, strategii, politici și programe destinate dezvoltării teritoriale, cu prioritate la nivelul UAT-urilor din coroana 1, cuprinse în teritoriul metropolitan al municipiilor din județ, asigurând confirmarea activității acestora.
* Asigură corelarea documentațiilor de amenajare a teritoriului și urbanism, incluzând studii de fundamentare, strategii, politici și programe destinate dezvoltării teritoriale, cu prioritate la nivelul UAT-urilor din coroana 1, cuprinse în teritoriul metropolitan al municipiilor din județ, realizate de unitățile administrativ teritoriale, cu principalele strategii de dezvoltare teritorială și documentații de amenajare a teritoriului și urbanism, elaborate la nivelul județean/regional/național, în scopul exercitării atribuțiilor și asigurării activităților prevăzute în Legea nr. 350/2001, în special la art. 22 și art. 24^1.
* Pune la dispoziție informațiile/datele/documentele de care dispune, necesare derulării acordului de parteneriat.
* Asigură monitorizarea îndeplinirii atribuțiilor aferente părților implicate.
* Convoacă, ori de câte ori este nevoie, ședințe în vederea monitorizării procesului de realizare a activităților prevăzute în prezentul acord.

**NOTĂ: Activitățile și responsabilitățile de mai sus nu au un caracter exhaustiv, putând fi completate cu altele care corespund scopului acordului de parteneriat.** |

# **Art. 4. Perioada de valabilitate a acordului de parteneriat**

Perioada de valabilitate a acordului începe la data semnării prezentului Acord și încetează la data **31.12.2034**. Prelungirea perioadei de valabilitate a prezentului parteneriat se poate realiza de comun acord.

# **Art. 5. Drepturile și obligațiile partenerilor:**

1. Partenerii au dreptul să își solicite reciproc furnizarea de informații și documente legate de implementarea acordului de parteneriat, în scopul prevăzut la art. 2.
2. Partenerii vor asigura personalul de specialitate suport necesar pentru coordonarea și monitorizarea procesului de elaborare / actualizare a documentațiilor de amenajare a teritoriului și urbanism, incluzând studii de fundamentare, strategii, politici și programe destinate dezvoltării teritoriale, care va fi implementat cu prioritate de către diferitele unități administrativ-teritoriale din coroana 1 de la nivel teritoriul metropolitan al municipiilor din județ, în concordanță cu prevederile legale specifice și cele asumate prin prezentul acord.
3. Partenerii se vor consulta cu regularitate, respectiv se vor informa despre progresul în implementarea acordului de parteneriat.
4. În raporturile dintre parteneri, fiecare partener răspunde doar pentru realizarea activităților ce îi revin și nici unul dintre parteneri nu este în nici un fel răspunzător pentru activitățile realizate de celălalt partener.

# **Art. 6. Confidențialitate**

1. Părțile semnatare ale prezentului acord convin să păstreze în strictă confidențialitate informațiile primite în cadrul și pe parcursul implementării acordului de parteneriat și sunt de acord să prevină orice utilizare sau divulgare neautorizată a unor astfel de informații. Părțile înțeleg să utilizeze informațiile confidențiale doar în scopul de a-și îndeplini obligațiile din prezentul Acord de Parteneriat.
2. Prezentul Acord de parteneriat reprezintă un acord ferm pentru parteneri în ceea ce privește gestionarea și prelucrarea datelor cu caracter personal primite în vederea îndeplinirii obligațiilor contractuale, în conformitate cu Regulamentul nr. (UE) 679/2016 al Parlamentului European și al Consiliului privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE.

# **Art. 7. Încetarea Acordului de Parteneriat**

1. Prezentul Acord de Parteneriat încetează:

a) conform prevederilor art. 4.

b) înainte de termen, prin acordul părților.

c) în caz de forță majoră, art. 8.

d) prin reziliere pentru neexecutarea sau efectuarea defectuoasă a obligațiilor asumate prin prezentul Acord de Parteneriat.

# **Art. 8. Forța majoră**

1. Prin forță majoră se înțelege orice eveniment extern, imprevizibil, absolut invincibil și inevitabil intervenit după data semnării Acordului, care împiedică executarea în tot sau în parte a Acordului și care exonerează de răspundere partea care o invocă.
2. Pot constitui cauze de forță majoră evenimente cum ar fi: calamitățile naturale (cutremure, inundații, alunecări de teren), război, revoluție, embargo, pandemie.
3. Partea care invocă forța majoră are obligația de a notifica celeilalte părți cazul de forță majoră, în termen de 5 zile de la data apariției și de a dovedi existența situației de forță majoră în baza unui document eliberat sau emis de către autoritatea competentă, în termen de cel mult 15 zile de la data comunicării acestuia. De asemenea, are obligația de a comunica data încetării situației de forță majoră, în termen de 5 zile.
4. Părțile au obligația de a lua orice măsuri care le stau la dispoziție în vederea limitării consecințelor acțiunii de forță majoră.
5. Dacă partea care invocă forța majoră nu procedează la notificarea începerii și încetării cazului de forță majoră, în condițiile și termenele prevăzute, va suporta toate daunele provocate celeilalte părți prin lipsa de notificare.
6. Executarea Acordului va fi suspendată de la data apariției cazului de forță majoră pe perioada de acțiune a acesteia, fără a prejudicia drepturile ce se cuvin părților.
7. În cazul în care forța majoră și/sau efectele acesteia obligă la suspendarea executării prezentului Acord pe o perioadă mai mare de 3 luni, părțile se vor întâlni într-un termen de cel mult 10 zile de la expirarea acestei perioade, pentru a conveni asupra modului de continuare, modificare sau încetare a Acordului de parteneriat.

# **Art. 9. Comunicări**

1. Orice comunicare între parteneri trebuie să se facă în scris inclusiv prin mijloace de comunicare electronice.
2. Orice document scris trebuie înregistrat, atât la momentul transmiterii, cât și la momentul primirii.

# **Art. 10. Legea aplicabilă**

1. Prezentului Acord i se va aplica și va fi interpretat în conformitate cu legea română.
2. Pe durata prezentului Acord, părțile vor avea dreptul să convină în scris asupra modificării anumitor clauze, prin act adițional, oricând interesele lor cer acest lucru sau când aceste circumstanțe au loc și nu au putut fi prevăzute în momentul în care s-a încheiat prezentul Acord de Parteneriat. Orice modificare a prezentului acord va fi valabilă numai atunci când este convenită de toate părțile.

# **Art. 11. Dispoziții finale**

1. În vederea implementării prevederilor prezentului acord de parteneriat, Partenerul 1 și Partenerul 2 vor putea încheia alte acorduri de parteneriat specifice cu unitățile administrativ-teritoriale, care își vor actualiza/elabora documentațiile de amenajare a teritoriului și urbanism, incluzând studii de fundamentare, strategii, politici și programe destinate dezvoltării teritoriale, în vederea detalierii rolului și contribuției fiecărei entități partenere.
2. Toate posibilele dispute rezultate din prezentul acord sau în legătură cu el, pe care părțile nu le pot soluționa pe cale amiabilă, vor fi soluționate de instanțele competente.

Întocmit în 2 exemplare, în limba română, semnate electronic, câte unul pentru fiecare parte.

Semnături

|  |  |  |  |
| --- | --- | --- | --- |
| **Partener 1**Agenția de Dezvoltare Regională Nord-Vest | **Marcel Ioan Boloș**Director General  | **Semnătura** | **Data .....**ADR Nord-Vest |
| **Partener 2**UAT Județul Cluj | **Alin Tișe**,în calitate de Președinte al Consiliului Județean Cluj | **Semnătura** | **Data .....**UAT Județul Cluj |

**Contrasemnează:**

**PREŞEDINTE SECRETAR GENERAL AL JUDEŢULUI,**

Alin TIŞE Simona GACI

**INIȚIATOR,**

**PREȘEDINTE**

Alin TIŞE

Nr. 36234 din 26.08.2025

**RAPORT DE SPECIALITATE**

|  |  |
| --- | --- |
| **Titlul proiectului de hotărâre** | privind aprobarea acordului de parteneriat pentru asocierea Agenției de Dezvoltare Regională Nord-Vest și Județul Cluj în domeniul amenajării teritoriului și urbanismului  |
| **Compartiment de resort:** | Direcţia Urbanism şi Amenajarea Teritoriului |
| **Secțiunea 1 - Documentare și analiză:**  |
| Dezvoltarea teritorială a localităţilor urbane şi rurale din România reprezintă o prioritate strategică la nivel naţional în vederea îmbunătăţirii calităţii vieţii şi asigurării standardelor de locuit necesare populaţiei, la un nivel calitativ superior, în conformitate cu prevederile Noii Agende Urbane, cu politicile Uniunii Europene, dar şi cu politicile naţionale, în diferite domenii precum: mobilitate urbană, regenerare urbană, servicii publice de utilităţi, eficienţă energetică, educaţie şi sănătate şi alte domenii similare. Dezvoltarea teritorială a localităţilor urbane este de asemenea esenţială pentru dezvoltarea localităţilor rurale limitrofe ca o soluţie pentru creşterea oportunităţilor economice şi pentru descongestionarea traficului sau a rezolvării problemelor privind accesul populaţiei la serviciile publice edilitare şi sociale.Unul din principiile care stau la baza realizării politicii de dezvoltare regională, potrivit art. 2 alin (3) din Legea nr. 315/2004, cu modificările și completările ulterioare este parteneriatul. Agenţia pentru Dezvoltare Regională Nord-Vest este organism neguvernamental, nonprofit, de utilitate publică, cu personalitate juridică, care funcţionează în domeniul dezvoltării regionale, cu rol de autoritate de management, în exercitarea căruia, Agenția acţionează în regim de putere publică, este asimilată instituţiilor publice, iar actele pe care le emite în exercitarea acestui rol sunt asimilate actelor administrative.**PLANUL DE AMENAJARE A TERITORIULUI JUDEȚEAN - JUDEȚUL CLUJ- JUDEȚUL CLUJ (P.A.T.J. județul Cluj)** conține **direcţiile şi priorităţile de dezvoltare** a judeţului în plan teritorial, care au fost stabilite în baza **diagnosticului prospectiv,** urmărind să se asigure eliminarea/reducerea decalajelor de dezvoltare. Prin **PLANUL DE AMENAJARE A TERITORIULUI JUDEȚEAN - JUDEȚUL CLUJ- JUDEȚUL CLUJ (P.A.T.J. județul Cluj)**  au fost definite o serie de **obiective strategice** pentru perioada 2020-2030, care să conducă la **atingerea viziunii**, în corelare cu obiectivele de politică ale U.E., respectiv cu obiectivele de dezvoltare sustenabilă (SDG) ale Națiunilor Unite, după cum urmează:* **Obiectivul strategic nr. 1.** Asigurarea unei creșteri economice inteligente, bazate pe talente, inovare, creativitate, antreprenoriat, cooperare și deschiderea către piețele globale, în vederea atingerii unui PIB/locuitor în termeni comparabili ai puterii de cumpărare egal cu media U.E. –27 în anul 2030;
* **Obiectivul strategic nr. 2.** Reducerea poluării, a emisiilor de carbon și a impactului la nivel județean al schimbărilor climatice, astfel încât în anul 2030 să nu se înregistreze nicio depășire a pragurilor maxime admise ale poluanților;
* **Obiectivul strategic nr. 3.** Asigurarea conectării județului la coridoarele majore de transport și piețele globale, concomitent cu promovarea mobilității durabile în interiorul acestuia, în vederea asigurării accesului direct în maxim 3 ore la orice Stat Membru U.E. până în anul 2030.
* **Obiectivul strategic nr. 4.** Asigurarea accesului populației, inclusiv a celei provenite din comunități dezavantajate, la infrastructură, servicii și oportunități educaționale, medicale, sociale, culturalsportive, recreaționale și de locuire la standarde similare cu cele din U.E.-27, astfel încât ponderea populației care trăiește în zone urbane și rurale marginalizate să scadă la maxim 1% din total;
* **Obiectivul strategic nr. 5.** Susținerea consolidării rolului de oraș-magnet, al municipiului Cluj-Napoca și a zonei sale metropolitane, respectiv a rolului de conurbații cu rol de echilibru teritorial și de deservire microregională a celorlalte municipii și orașe din județ (inclusiv zonelor urbane funcționale ale acestora)municipiilor Dej-Gherla și Turda-Câmpia Turzii (inclusiv a zonelor urbane funcționale ale acestora), în vederea atingerii unui grad urbanizare de 80% în anul 2030;
* **Obiectivul strategic nr. 6.** Creșterea capacității administrației publice locale de a furniza servicii publice ușor accesibile, eficiente și de încredere, de a planifica și gestiona în mod participativ și transparent dezvoltarea comunităților locale, astfel încât aceasta să atragă finanțări europene de minim 3 miliarde de Euro în perioada 2021-2030.
 |
| **Secțiunea a 2-a -** **Fundamentare tehnică, respectiv cerințele de natură tehnică, economică, juridică, posibilități de realizare în condiții de utilitate, legalitate, regularitate, eficiență, eficacitate și economicitate: 2** |
| În vederea aplicării atribuțiilor care îi revin în baza Legii 350/2001 privind amenajarea teritoriului şi urbanismul, cu modificările și completările ulterioare, Ordonanța de urgență nr. 57 din 3 iulie 2019 privind Codul administrativ, cu modificările și completările ulterioare, dar și prevederile Legii nr. 315 din 28 iunie 2004 privind dezvoltarea regionala în România, cu modificările și completările ulterioare, luând în considerare impactul direct al amenajării teritoriului și planificării urbanistice la nivel local asupra politicii de dezvoltare la nivel județean și regional, este esențial ca UAT Județul Cluj, să realizeze un parteneriat cu Agenția de Dezvoltare Regională Nord-Vest. Obiectivul acestui parteneriat constă în stabilirea unui mecanism de cooperare între instituții, având ca scop facilitarea unei strategii integrate pentru planificarea urbană și teritorială în cadrul unităților administrativ-teritoriale din Regiunea de Dezvoltare Nord-Vest.Perioada de valabilitate a acordului începe la data semnării acordului și încetează la data de **31.12.2034**. Prelungirea perioadei de valabilitate a parteneriatului se poate realiza de comun acord. |
| **Secțiunea a 3-a** **- Efecte preconizate ale aplicării actului administrativ** (impactul financiar asupra bugetului judeţului pe termen scurt (pe anul curent)/lung, impactul asupra mediului concurențial şi domeniului ajutoarelor de stat, impactul asupra sarcinilor administrative, impactul asupra mediului)**:**  |
| Acordul de parteneriat are doar un impact pozitiv asupra bugetelor viitoare ale Consiliului Județean Cluj deoarece studiile și planuri propuse a se elabora prin intermediul acordului de parteneriat nu vor necesita nicio alocare de la bugetul județean, ci vor fi suportate integral din bugetul ADR Nord-Vest.  |
| **Secțiunea a 4-a - Concluzii/propuneri:**  |
| În urma analizării proiectului de hotărâre și a documentării efectuate, certificăm faptul că proiectul de hotărâre **îndeplinește** cerințele tehnice specificate la Secțiunea a 2-a. |
|  | **Prenume și nume** | **Data** | **Semnătura** |
| Elaborat: arhitect șef  | Claudiu – Daniel SALANȚĂ |  |  |

|  |
| --- |
| **CIRCUIT PROIECT DE HOTĂRÂRE**  |
| **1. Transmitere proiect în vederea analizării şi întocmirii raportului/rapoartelor de specialitate ale compartimentelor de resort nominalizate** |
|  Compartimentele de resort nominalizate(Direcția/serviciul) | Datele de întocmire și depunere a rapoartelor de specialitate | Semnătura persoanelor competente pentru nominalizare/stabilire date de întocmire | Raport întocmit/Refuz întocmire raport/semnătură |
| DUAT | 27.08.2025 |  | Raport intocmit |
|  |
| **2. Transmitere proiect pentru acordarea avizului de legalitate de către consilierul juridic din cadrul Direcției Juridice** |
| **Numele și prenumele consilierului juridic** | **Semnătura persoanei competente pentru nominalizare** | **Aviz acordat/****Refuz aviz/** **semnătură** |
| Cristina Ilinca |  | Aviz acordat |
|  |
| **3. Transmitere proiect în vederea avizării pentru legalitate de către secretarul general al judeţului** |
| Numele și prenumele secretarului general al județului | Caracterul normativ sau individual al proiectului | Avizul acordat/Refuz aviz/semnătură |
| Simona Gaci | individual | Aviz acordat |
|  |  |  |
| **4. Transmitere proiect pentru adoptarea avizului/avizelor comisiei/comisiilor de specialitate nominalizate** |
| Comisia de specialitate nominalizată | Data de întocmire și depunere a avizului | Semnătura persoanelor competente pentru nominalizare/stabilire date de întocmire | Avizul adoptat/Aviz implicit favorabil |
|  3 |  |  |  |